Ο **Χρήστος Παππάς** (Αθήνα, 1962) είναι Έλληνας πολιτικός, καταδικασθείς για διεύθυνση της εγκληματικής οργάνωσης Χρυσή Αυγή. Την περίοδο 2012 - 2019 διετέλεσε βουλευτής επικρατείας με το πολιτικό κόμμα Χρυσή Αυγή. Μετά την καταδίκη του, το 2020, διέφευγε για μήνες μέχρι που συνελήφθη την 1η Ιουλίου 2021, στην περιοχή του Ζωγράφου.

Βιογραφικά στοιχεία
-------------------

Γεννήθηκε στην Αθήνα και είναι γιος του Ηλία Παππά, αξιωματικού του στρατού, συνεργάτη της Χούντας των Συνταγματαρχών και ιδρυτικού μέλους της Χρυσής Αυγής. Εργάστηκε ως στέλεχος πωλήσεων και υπήρξε ιδρυτής των εκδόσεων Ηλιοφόρος εκδίδοντας βιβλία εθνικιστικού περιεχομένου. Αναφέρεται ως μέλος της νεολαίας της ΕΠΕΝ. Αργότερα διετέλεσε ιδρυτικό μέλος της Χρυσής Αυγής και αποτελεί στενό συνεργάτη του Νίκου Μιχαλολιάκου, την κόρη του οποίου έχει βαφτίσει. Στις βουλευτικές εκλογές του Μαΐου και του Ιουνίου 2012 εξελέγη βουλευτής επικρατείας με την Χρυσή Αυγή, ενώ την ίδια θέση κατέλαβε και στις εκλογές του Ιανουαρίου του 2015. Είναι παντρεμένος και έχει 3 παιδιά.

Προφυλάκιση, αποφυλάκιση και καταδίκη
-------------------------------------

Στις 29 Σεπτεμβρίου 2013, προφυλακίστηκε, με την σύμφωνη γνώμη εισαγγελέα - ανακριτών, με την κατηγορία της διεύθυνσης εγκληματικής οργάνωσης. Το Δεκέμβριο του ίδιου έτους απορρίφθηκε η αίτηση αποφυλάκισης που είχε καταθέσει. Αποφυλακίστηκε στις 29 Μαρτίου 2015 μετά την παρέλευση του 18μηνου από τη σύλληψή του.

Τον Οκτώβριο του 2020, καταδικάστηκε από το τριμελές εφετείο Αθηνών σε 13 χρόνια φυλάκισης. Καταζητείτο για περισσότερους από 8 μήνες μέχρι να συλληφθεί σε διαμέρισμα στου Ζωγράφου την 1η Ιουλίου 2021.

Σχέσεις με ναζισμό
------------------

Σε έρευνα της αντιτρομοκρατικής υπηρεσίας στο σπίτι του Παππά στην Ανατολή Ιωαννίνων το Σεπτέμβριο του 2013 βρέθηκαν δύο όπλα χωρίς άδεια και πλήθος από ναζιστικά αναμνηστικά. Μεταξύ άλλων, βρέθηκαν δύο φωτογραφίες στις οποίες εμφανίζεται να είναι ντυμένος με την επίσημη στολή των SS χαιρετώντας ναζιστικά μπροστά από ναζιστική σημαία, ενώ στην δεύτερη να φοράει το περιβραχιόνιο των ναζί. Σε άλλο φωτογραφικό υλικό παρουσιάζεται με την οικογένειά του να χαιρετάει ναζιστικά, να μαθαίνει στα παιδιά του να χαιρετούν ναζιστικά, ενώ ευχετήριες κάρτες του ίδιου και της συζύγου του φέρουν τη σβάστικα και χρονολογία σύμφωνα με ημερολόγιο που ξεκινά από το έτος γέννησης του Χίτλερ. Ακόμα, εντοπίστηκαν δύο γερμανικά κράνη, ένα με το σήμα των Ες-Ες και ένα με τη σβάστικα, σημαίες μικρού και μεγάλου μεγέθους με τον αγκυλωτό σταυρό, κάδρο με τη φωτογραφία του Αδόλφου Χίτλερ με την επιγραφή "Χρυσή Αυγή" πάνω από τη φωτογραφία, πινακίδα με την επιγραφή "Adolf Hitler Strasse" (Οδός Αδόλφου Χίτλερ), και μία φωτογραφία στην οποία απεικονίζεται ο Μπενίτο Μουσολίνι να χαιρετά φασιστικά. Διατηρούσε επίσης αλληλογραφία με τον Λεόν Ντεγκρέλ, Βέλγο δημοσιογράφο και πολιτικό που είχε ενταχθεί στα Waffen SS και είχε λάβει παράσημο από τον Χίτλερ. Σε επιστολή του προς τον Ντεγκρέλ τον αποκαλεί *ήρωα στρατηγέ* ενώ διακηρύσσει την πίστη του ίδιου προς το πρόσωπο του Χίτλερ. Αντίθετα ο Χρήστος Παππάς αρνείται κάθε σχέση με τον γερμανικό εθνικοσοσιαλισμό και τις ιδέες του Χίλτερ. Σε άλλο άρθρο του ο Χρήστος Παππάς γράφει πως *Εμείς οι Έλληνες εθνικοσοσιαλιστές θα σταθούμε προσοχή στην επέτειο της αυτοκτονίας του Χίτλερ και της Εύα Μπράουν χαιρετώντας με τον αιώνιο χαιρετισμό και θα κρατήσουμε ενός λεπτού σιγή. Στην καρδιά μας φουντώνει η πίστη με τα λόγια του Φύρερ, "σε μια-δυο γενιές θα μου αποδοθεί δικαιοσύνη".*

Αναφορές
--------

1. ↑  www.ethnos.gr/english-version/128533\_golden-dawn-leadership-sentenced-13-years-each-life-10-years-roupakias. Ανακτήθηκε στις 15  Νοεμβρίου 2020.
2. ↑  vouliwatch.gr/mp/pappas-hristos. Ανακτήθηκε στις 29  Νοεμβρίου 2017.
3. ↑  Εγκληματική οργάνωση η Χρυσή Αυγή, efsyn.gr, 07/10/2020
4. 1 2  «Χρήστος Παππάς : Ένοχος για την εγκληματική οργάνωση και ο υπαρχηγός του Μιχαλολιάκου». *tanea.gr*. ΤΑ ΝΕΑ. 7 Οκτωβρίου 2020. Ανακτήθηκε στις 18 Οκτωβρίου 2020.
5. ↑  «Οι γόνοι Απριλιανών που αρνήθηκαν τη Χρυσή Αυγή». *kathimerini.gr*. Η Καθημερινή. 20 Οκτωβρίου 2013. Ανακτήθηκε στις 24 Αυγούστου 2017.
6. 1 2  Βιογραφικά Χρήστου Παππά Αρχειοθετήθηκε 2014-09-15 στο Wayback Machine. από την ιστοσελίδα newsit.gr
7. ↑  «Ποιοι εξελέγησαν βουλευτές Επικρατείας». *Το Βήμα*. 07/05/2012.. Ανακτήθηκε στις 26 January 2015.
8. ↑  «Ποιοι εκλέγονται από τα ψηφοδέλτια επικρατείας των κομμάτων». *Πρώτο Θέμα*. 25/01/2015.. Ανακτήθηκε στις 26 January 2015.
9. ↑  προφυλάκιση Παππά, άρθρο της εφημερίδας Τα Νέα
10. ↑
11. ↑  «Άφαντος παραμένει ο Χρήστος Παππάς».
12. ↑  «Συνελήφθη στου Ζωγράφου ο φυγόποινος χρυσαυγίτης Χρήστος Παππάς». *efsyn.gr*.
13. ↑  «Χρυσή Αυγή: Συνελήφθη ο Χρήστος Παππάς - Πώς εντοπίστηκε το «δεξί χέρι» του Μιχαλολιάκου». *Reader*. Ανακτήθηκε στις 1 Ιουλίου 2021.
14. ↑  «Ναζιστική αποθήκη το σπίτι του Χρήστου Παππά στα Γιάννενα». in.gr. 30-09-2013.. Ανακτήθηκε στις 06-06-2020.
15. ↑  Ναζιστικές φωτογραφίες του Χρήστου Παππά, άρθρο της εφημερίδας Η Καθημερινή
16. ↑  Ο Παππάς και τα παιδιά του χαιρετάνε ναζιστικά Αρχειοθετήθηκε 2014-09-29 στο Wayback Machine. από την ιστοσελίδα newsit.gr
17. ↑  Ο ΙΟΣ (29-06-2014). ««Δεν είμαστε ναζί!»». *Η Εφημερίδα των Συντακτών*.. Ανακτήθηκε στις 09-05-2019.
18. ↑  «Έθνος, *Και «οδός Αδόλφου Χίτλερ» μέσα στο σπίτι του Παππά*, 1/10/2013». Αρχειοθετήθηκε από το πρωτότυπο στις 3 Οκτωβρίου 2013. Ανακτήθηκε στις 1 Οκτωβρίου 2013.
19. ↑  tvxs.gr, *Στο σπίτι του Παππά: 38άρι πιστόλι, σβάστικες κ.α. (Φωτογραφίες)*, 30/9/2013
20. ↑  Αλληλογραφία Χ.Παππά με συνεργάτη του Χίτλερ στη δικογραφία για την Χ.Α. άρθρο της εφημερίδας Η Καθημερινή
21. ↑  «Παππάς: Ο Χίτλερ είναι το μέλλον». *TVXS - TV Χωρίς Σύνορα*. Ανακτήθηκε στις 20 Φεβρουαρίου 2023.

Εξωτερικοί σύνδεσμοι
--------------------

* «Στις τάξεις των ΝΑΖΙ». Η Καθημερινή. 21 Σεπτεμβρίου 2014. Ανακτήθηκε στις 12 Φεβρουαρίου 2015.